ການປະທ້ວງ ຍັງດໍາເນີນຕໍ່ໄປຢ່າງບໍ່ລົດລະ ທີ່ເຊເນກາລ
ພວກປະທ້ວງສືບຕໍ່ທວງໃຫ້ ປະທານາທິບໍດີ ເລີກລົ້ມການສະໝັກເລືອກຕັ້ງ ເປັນສະໄໝທີສາມ.
ຕໍາຫລວດທີ່ປະເທດເຊເນກາລ ໄດ້ປະທະກັບພວກປະທ້ວງໃນວັນເສົາວານນີ້ ໃນມື້ທີສີ່ ລຽນຕິດຂອງເຫດການກໍ່ຄວາມບໍ່ສະຫງົບ ທີ່ມີສາເຫດມາຈາກການເລືອກຕັ້ງປະທານາ ທິບໍດີໃນອາທິດໜ້ານີ້ ພວກປະທ້ວງໃນເມືອງຫລວງດາກາ ໄດ້ພາກັນແກວ່ງກ້ອນຫິນໃສ່ພວກຕໍາຫລວດ ໃນ ຂະນະທີ່ພວກເຂົາເຈົ້າຮຽກຮ້ອງໃຫ້ປະທານາທິບໍດີ Abdoulaye Wade ອາຍຸ 85 ປີ ນັ້ນ ຈົ່ງປະລະຄວາມຕັ້ງໃຈທີ່ຈະເລືອກຕັ້ງສະໄໝທີ່ສາມນັ້ນ ພວກຕໍາຫລວດໄດ້ຍິງລະເບີດນໍ້າຕາຕອບໂຕ້ຄືນ ທ່ານ Ousmane Ngom ລັດຖະມົນ ຕີກະຊວງພາຍໃນ ໄດ້ປ້ອງກັນການສັ່ງຫ້າມທໍາການປະທ້ວງຂອງລັດຖະບານ ຊຶ່ງທ່ານ ກ່າວວ່າ ມັນເປັນການປຸກປັ່ນ ແລະເປັນອາຊະຍາກໍາ ພວກພັກຝ່າຍຄ້ານຕ້ອງການບໍ່ໃຫ້ປະທານາທິບໍດີ ເວດ ສະໝັກເລືອກຕັ້ງ ອີກສະໄໝ ທີ່ສາມ ຊຶ່ງພວກເຂົາເຈົ້າຖືວ່າຜິດກົດໝາຍ ສານເຊເນກາລ ໄດ້ຕັດສິນວ່າຂໍ້ກໍານົດຕໍາ ແໜ່ງປະທານາທິບໍດີສອງສະໄໝຂອງລັດຖະທໍາມະນູນນັ້ນ ແມ່ນບໍ່ສາມາດໃຊ້ກັບປະທາ ນາທິບໍດີເວດໄດ້ ເນຶ່ອງຈາກວ່າ ທ່ານໄດ້ເຂົ້າດໍາລົງຕໍາແໜ່ງກ່ອນກົດໝາຍດັ່ງກ່າວເລິ່ມ ມີຜົນບັງຄັບໃຊ້ ການຕັດສິນດັ່ງກ່າວຂອງສານ ຊຶ່ງມີເມື່ອສອງອາທິດຜ່ານມານີ້ ໄດ້ເປັນເຫດໃຫ້ເກີດ ການຈະລາຈົນຂຶ້ນ ທີ່ໄດ້ເອົາຊີວິດຜູ້ຄົນໄປແລ້ວສີ່ຄົນ ນອກນີ້ແລ້ວ ເມື່ອວັນເສົາວານນີ້ ການປ່ອນບັດກ່ອນກໍານົດ ໄດ້ເລິ່ມຕົ້ນຂຶ້ນ ສໍາລັບ ສະເພາະພວກເຈົ້າໜ້າທີ່ຮັກສາຄວາມປອດໄພຂອງປະເທດ ຈໍານວນ 23,000 ຄົນນັ້ນ ພວກສະໝັກເຂົ້າແຂ່ງຂັນເອົາຕໍາແໜ່ງປະທານາທິບໍດີຄັ້ງນີ້ ແມ່ນມີໂຮມທັງທ່ານ Macky Sall ແລະທ່ານ Idrissa Seck ອະດີດພັນທະມິດຂອງປະທານາທິບໍດີເວດ ການເລືອກຕັ້ງຂັ້ນຕັດສິນຊີ້ຂາດຈະຈັດໃຫ້ມີຂຶ້ນ ຖ້າຫາກວ່າບໍ່ມີໃຜຊະນະສຽງສ່ວນ ຫລາຍ ພວກນັກສັງເກດການ ການເລືອກຕັ້ງຫລາຍຄົນກ່າວວ່າ ເບິ່ງຊົງວ່າ ຈະບໍ່ມີ ການເລືອກຕັ້ງຂັ້ນຕັດສິນຊີ້ຂາດ ເພາະວ່າບໍ່ປາກົດວ່າມີຜູ້ສະໝັກຈາກພັກຝ່າຍຄ້ານ ຈັກຄົນ ທີ່ມີຄະແນນນໍາໜ້າ ທ່ານ Cheikh Bamba ຜູ້ສະໝັກເລືອກຕັ້ງຄົນນຶ່ງ ຖືກຈັບກຸມເປັນເວລາສັ້ນໆໃນລະ ຫວ່າງການປະທ້ວງເມື່ອວັນສຸກຜ່ານມາ ແລະກໍໄດ້ຖືກປ່ອຍຕົວໃນເວລາບໍ່ດົນຕໍ່ມາ